Viimased viis päeva ei ole pokkeriga üldsegi tegelenud. Või  tegelikult siiski natuke olen, sest lugesin oma esimest päris oma pokkeriraamatut, millel pealkirjaks Harrington on Cash Games Vol I. Selle raamatu eest tänud Sulgpallurile PokkeriProd foorumist, kes mõistliku hinna eest oli selle mulle nõus loovutama.    Miks ma mänginud ei ole? Esimene põhjus on selles, et suutsin mingi gripilaadse viiruse endale külge saada ja enesetunne ei ole olnud üldsegi kiita. Teiseks otsustas ka arvuti "haigeks" jääda, mis lõppes omakorda sellega, et pidin "format c:" tegema  ja kogu pahna uuesti peale installima. Windows lihtsalt ei olnud enam valmis koostööks ja seletas, et mingisugused süsteemifailid on pihta saanud. Hetkel tegeleb PokerTracker andmebaasi importimisega ja kui see tehtud saab, siis võib hakata mängu peale jälle mõtlema. Millegi pärast arvan, et sellega nii lihtsalt ei lähe...    Seis on pokkeris jätkuvalt selline, et boonuse lahtisaamine on suure küsimärgi all, kuna järgi on jäänud 5 päeva ja koguda veel 240 punkti. Ise olen suht pessimistlik ja väga  ei loodagi, sest juba kuu aega tagasi sai tegelikult vale valik tehtud. Kui nii läheb, siis peab minema, ennast tilti mängida ka boonuse pärast ei tohi. Olulisem peaks olema siiski mängu kvaliteet, mitte kvantiteet.    Edasised plaanid on sellised, et kui 15. kuupäevaks käesoleva boonusega ühele või teisel poole saab, siis uut boonust kohe võtta ei ole mõtet, kuna juba 22. kuupäeval lahkun kolmeks nädalaks Eestist. Tagasi pokkerilainel olen peale 10. veebruari ja siis üritaks panna paika jälle  täpsemad mängu- ja arenguplaanid.